FI Euroopan unionin virallinen lehti L 349/3

KOMISSION ASETUS (EY) N:o 1818/2006,

annettu 11 päivänä joulukuuta 2006,

kaliumkloridia koskevan määrällisen rajoituksen hallinnointijärjestelmän täytäntöönpanosta Valko-Venäjältä peräisin olevan kaliumkloridin tuonnissa sovellettavien polkumyyntitoimenpiteiden yhteydessä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’,

ottaa huomioon lopullisen polkumyyntitullin käyttöön ottamisesta Valko-Venäjältä ja Venäjältä peräisin olevan kaliumkloridin tuonnissa 11 päivänä heinäkuuta 2006 annetun neuvoston asetuksen (EY) N:o 1050/2006 (2) ja erityisesti sen 2 artiklan 1 kohdan,

on kuullut neuvoa-antavaa komiteaa,

sekä katsoo seuraavaa:

(1) Neuvosto otti asetuksella (EY) N:o 1050/2006 käyttöön polkumyyntitoimenpiteet muun muassa Valko-Venäjältä peräisin olevan kaliumkloridin tuonnissa. Ottaen huomioon kaliumkloridimarkkinoilla vallitsevat erityisolosuhteet pidettiin asianmukaisena, että toimenpiteet otetaan käyttöön CN-koodeihin 3104 20 50 ja 3104 20 90 (Taric-koodit 3104205010, 3104205090 ja 3104209000), luokiteltujen tuotelajien, jäljempänä ”tarkasteltavana oleva tuote”, osalta vähimmäistuontihintana, jota sovelletaan määrälliseen rajoitukseen asti, ja rajoituksen ylittyessä olisi sovellettava 27,5 prosentin arvotullia.

(2) Neuvosto totesi asetuksessa (EY) N:o 1050/2006, että määrällisen rajoituksen käyttöönotto edellyttää hallinnointijärjestelmää, jota ei voida ottaa käyttöön ennen kyseisen asetuksen voimaantuloa. Siksi neuvosto antoi asetuksen (EY) N:o 1050/2006 2 artiklan 1 kohdassa komissiolle valtuudet vahvistaa asetuksella määrällisen rajoituksen hallinnointijärjestelmää koskevat yksityiskohtaiset säännöt niin pian kuin se on teknisesti mahdollista.

(3) Määrällisen rajoituksen tehokas hallinnointi edellyttää yhteisön tuontilupaa koskevan vaatimuksen käyttöönottoa tarkasteltavana olevan tuotteen luovuttamiseksi vapaaseen liikkeeseen yhteisössä, kunnes määrällinen rajoitus on käytetty loppuun. Jotta markkinahäiriöt olisivat mahdollisimman pieniä ja jotta kaikille talouden toimijoille taattaisiin tasapuoliset edellytykset määrällistä rajoitusta jaettaessa, katsotaan aiheelliseksi myöntää tuontiluvat siinä aikajärjestyksessä, jossa jäsenvaltioiden ilmoitukset on vastaanotettu.

(4) Sen varmistamiseksi, että kyseistä määrällistä rajoitusta ei ylitetä, on tarpeen vahvistaa menettely, jonka mukaisesti jäsenvaltioiden toimivaltaiset viranomaiset eivät saa myöntää tuontilupia ennen kuin ne ovat saaneet komissiolta vahvistuksen siitä, että asianmukaiset määrät voidaan edelleen lukea määrälliseen rajoitukseen.

(5) Tuontiluvan myöntämisen yhteydessä esiintyvien luonteeltaan keinotekoisten tai keinottelutarkoituksessa harjoitettavien käytäntöjen torjumiseksi pidetään aiheellisena vahvistaa yksittäisille hakemuksille rajoitukseksi määrä, joka on mainittu tuojan ja viejän asiaa koskevassa sopimuksessa, sekä rajata tuontiluvan voimassaoloajaksi kolme kuukautta. Tässä yhteydessä komissio muistuttaa myös, että neuvoston asetuksen (ETY) N:o 2913/92 (3) 5 artiklan 3 kohdassa säädetään, että poikkeustapauksia lukuun ottamatta tuojan nimeämän tulliedustajan on oltava sijoittautunut yhteisöön. Lisäksi samasta syystä (eli keinotekoisten tai keinottelutarkoituksessa harjoitettavien käytäntöjen torjumiseksi) katsotaan aiheelliseksi, että viejä määritellään talouden toimijaksi, jolla on sääntömääräinen kotipaikka, hallinnollinen päätoimipaikka tai pysyvä toimipaikka Valko-Venäjällä.

(6) Eri hallinnonaloilla ollaan asteittain siirtymässä manuaalisesta tietojen syötöstä tietokoneavusteisten menettelyjen käyttöön. Sen vuoksi tuontilupien hakemisessa ja myöntämisessä olisi voitava käyttää tietokoneavusteisia ja sähköisiä menettelyjä.

(7) Moitteettoman hallinnon edistämiseksi komissio pitää aiheellisena, että jäsenvaltioille annetaan riittävästi aikaa panna täytäntöön tällä asetuksella perustettu määrällisen rajoituksen hallinnointijärjestelmä ja että myös talouden toimijoille annetaan riittävästi aikaa mukautua uuteen tuontilupajärjestelmään. Sen vuoksi katsotaan aiheelliseksi, että asetus tulee voimaan 1 päivänä tammikuuta 2007,

ON ANTANUT TÄMÄN ASETUKSEN:

Yleiset säännökset

1 artikla

1. Tässä asetuksessa vahvistetaan Valko-Venäjältä peräisin olevaa kaliumkloridia koskevan määrällisen rajoituksen hallinnointijärjestelmää koskevat yksityiskohtaiset säännöt, kuten asetuksen (EY) N:o 1050/2006 2 artiklan 1 kohdassa säädetään.

2. Edellä olevassa 1 kohdassa tarkoitetun määrällisen rajoituksen puitteissa vapaaseen liikkeeseen luovutettujen tuotteiden osalta edellytetään aina jäljempänä olevien artiklojen mukaisesti myönnetyn tuontiluvan esittämistä.

2 artikla

Tässä asetuksessa tarkoitetaan:

1) ”sopimuksella” sopimusta, jonka viejä ja tuoja tekevät ja allekirjoittavat;

2) ”viejällä” talouden toimijaa, jolla on sääntömääräinen kotipaikka, hallinnollinen päätoimipaikka tai pysyvä toimipaikka Valko-Venäjällä;

3) ”tuontiluvalla” tuontilupaa, jonka kansalliset viranomaiset myöntävät tarkasteltavana olevan tuotteen luovuttamiseksi vapaaseen liikkeeseen yhteisössä tämän asetuksen mukaisesti;

4) ”tuojalla” talouden toimijaa, joka joko itse tai puolestaan toimivan edustajan välityksellä suorittaa tarkasteltavana olevan tuotteen vapaaseen liikkeeseen luovutusta koskevat muodollisuudet;

5) ”kansallisilla viranomaisilla” liitteessä I lueteltuja jäsenvaltioiden kansallisia viranomaisia, jotka ovat toimivaltaisia myöntämään tuontiluvan tämän asetuksen mukaisesti;

6) ”tarkasteltavana olevalla tuotteella” Valko-Venäjältä peräisin olevaa kaliumkloridia, joka kuuluu CN-koodeihin 3104 20 50 ja 3104 20 90 (Taric-koodit 3104205010, 3104205090 ja 3104209000).

Määrällisten rajoitusten hallinnointiin sovellettavat yksityiskohtaiset säännöt

3 artikla

1. Ainoastaan tuojat voivat jättää tuontilupahakemuksia tai -ilmoituksia. Hakemuksia ja ilmoituksia voidaan jättää liitteessä I luetelluille kansallisille viranomaisille jokaisessa jäsenvaltiossa. Yksittäisissä hakemuksissa haetut määrät eivät voi ylittää asiaa koskevassa sopimuksessa määrättyjä määriä.

2. Tuojan tekemän tuontilupaa koskevan ilmoituksen tai hakemuksen on sisällettävä vähintään liitteessä II luetellut tiedot.

3. Tuojan on esitettävä sopimuksen alkuperäiskappale siinä yhteydessä, kun tuontilupahakemus tai -ilmoitus toimitetaan kansallisille viranomaisille.

4. Kansallisten viranomaisten on evättävä sellaiset tuontilupahakemukset tai -ilmoitukset, joita ei ole jätetty tämän asetuksen mukaisesti.

4 artikla

1. Jotta määrät, joille tuontilupia myönnetään, eivät missään tilanteessa ylittäisi tarkasteltavana olevaa tuotetta koskevien määrällisten rajoitusten kokonaismääriä, kansallisten viranomaisten on myönnettävä tuontiluvat vasta saatuaan komissiolta vahvistuksen, että kyseinen tarkasteltavana olevaa tuotetta koskeva määrällinen rajoitus ei ylity.

2. Luvallinen tuonti luetaan sille vuodelle vahvistettuun määrälliseen rajoitukseen, jona tuontilupahakemus jätettiin kansallisille viranomaisille.

3. Sovellettaessa 1 kohtaa kansallisten viranomaisten on ennen tuontilupien myöntämistä ilmoitettava komissiolle vastaanottamiensa tuontilupahakemusten määrät, joiden tueksi on liitetty asiaa koskeva sopimus. Tämän jälkeen komissio ilmoittaa, ovatko haetut määrät käytettävissä vapaaseen liikkeeseen luovutusta varten, siinä aikajärjestyksessä, jossa kansallisten viranomaisten ilmoitukset vastaanotetaan (ns. aikaprioriteettiperiaatteella).

4. Komissiolle toimitettuihin ilmoituksiin sisältyvät hakemukset ovat päteviä, jos niistä jokaisessa todetaan selvästi viejämaa, sovellettava Taric-koodi, tuotavat määrät, sopimuksen numero, tarkasteltavana olevan tuotteen CIF- tai DAF-arvo (Incoterms 2000 -ehdoissa määritellyllä tavalla) yhteisön rajalla Taric-koodeittain ja vuosi, jonka määrällistä rajoitusta sovelletaan.

5. Edellä 3–4 kohdassa tarkoitetut ilmoitukset on toimitettava sähköisesti tätä varten perustetussa integroidussa verkossa, jollei pakottavista teknisistä syistä ole välttämätöntä käyttää väliaikaisesti muuta toimitustapaa.

5 artikla

1. Jos komissio on vahvistanut 4 artiklan mukaisesti, että haettu määrä voidaan lukea kyseessä olevaan määrälliseen rajoitukseen, kansallisten viranomaisten on myönnettävä tuontilupa enintään kymmenen työpäivän kuluessa siitä päivästä, jona tuoja on esittänyt vastaavan sopimuksen alkuperäiskappaleen. Jäsenvaltioiden kansalliset viranomaiset myöntävät tuontiluvat riippumatta siitä, mikä jäsenvaltio on ilmoitettu sopimuksessa määräpaikaksi edellyttäen, että komissio on vahvistanut, että haettu määrä voidaan lukea kyseiseen määrälliseen rajoitukseen.

2. Tuontiluvat on laadittava liitteessä III olevan mallin mukaisesti.

3. Kansallisten viranomaisten myöntämät tuontiluvat ovat voimassa kolme kuukautta. Jos tuontilupahakemus tai -ilmoitus on jätetty 1 päivän lokakuuta jälkeen, sen perusteella myönnetyn tuontiluvan voimassaoloaika voi ulottua enintään kyseisen vuoden joulukuun 31 päivään.

4. Määrät, joiden tuonnille tuontilupa myönnetään, eivät saa ylittää kyseisen tuontiluvan myöntämisen perusteena olevassa sopimuksessa ilmoitettuja määriä.

5. Tuojat eivät ole velvollisia tuomaan tuontiluvan mukaista kokonaismäärää yhtenä lähetyksenä.

6. Tuontiluvista tai niiden otteista johtuvat velvoitteet ja oikeudet eivät ole siirrettävissä.

7. Tuontiluvat voidaan myöntää sähköisesti, jos asianomaisilla tullitoimipaikoilla on mahdollisuus vastaanottaa kyseinen tuontilupa tietokoneverkon välityksellä.

8. Tuojien on palautettava tuontiluvat, joiden voimassaoloaika on päättynyt, kyseiset luvat myöntäneille kansallisille viranomaisille 10 työpäivän kuluessa niiden voimassaolon päättymisestä. Tuojat eivät voi hakea uutta tuontilupaa, ennen kuin 85 % voimassa olevan tuontiluvan kattamasta määrästä on tuotu.

6 artikla

Kansalliset viranomaiset myöntävät tuontiluvat 4 artiklan mukaisesti syrjimättä mitään yhteisön tuojaa ja riippumatta siitä, missä tämän sijoittautumispaikka on yhteisössä.

7 artikla

1. Kansallisten viranomaisten on ilmoitettava komissiolle heti, kun niille on ilmoitettu, ettei jotakin määrää ole käytetty tuontiluvan voimassaoloaikana. Kyseiset määrät siirretään ilman eri toimenpiteitä määrällisen rajoituksen käyttämättömiin määriin mahdollisimman pian.

2. Kansallisten viranomaisten on ilmoitettava komissiolle jo myönnettyjen tuontilupien tai vastaavien asiakirjojen peruuttamisesta, jos viejä tai tuoja on irtisanonut vastaavan sopimuksen. Jos tuoja on kuitenkin ilmoittanut komissiolle tai kansallisille viranomaisille sopimuksen irtisanomisesta sen jälkeen, kun tarkasteltavana olevaa tuotetta on tuotu yhteisöön joitakin määriä sopimuksessa ilmoitetusta määrästä, kyseiset määrät on luettava sille vuodelle vahvistettuun määrälliseen rajoitukseen, jona tuontilupahakemus tai -ilmoitus on jätetty kansallisille viranomaisille.

8 artikla

Jos komissio toteaa, että sopimusten mukaiset kokonaismäärät saavuttavat tarkasteltavana olevan tuotteen osalta jonakin vuonna määrällisen rajoituksen, kansallisille viranomaisille on ilmoitettava tästä viipymättä, jotta tuontilupien myöntäminen voidaan keskeyttää.

Yhteisön tuontilupa – Yhteinen lomake

9 artikla

1. Kansallisten viranomaisten on käytettävä 4–7 artiklassa tarkoitettujen tuontilupien myöntämiseen liitteessä III esitetyn tuontiluvan mallin mukaisia lomakkeita.

2. Tuontilupalomakkeet ja niiden otteet on laadittava kahtena kappaleena, joista yhdessä kappaleessa, joka annetaan hakijalle, on maininta ”Luvanhaltijan kappale” (Holder’s copy) ja numero 1, ja joista toisessa, joka jää tuontiluvan myöntävälle viranomaiselle, on maininta ”Tuontiluvan myöntävän viranomaisen kappale” (Copy for the issuing authority) ja numero 2. Kansalliset viranomaiset voivat liittää lisäkappaleita lomakkeeseen 2 hallinnollisia tarkoituksia varten.

3. Lomakkeet on painettava valkoiselle, hiokkeettomalle kirjoituspaperille, jonka paino on 55–65 grammaa neliömetriltä. Niiden on oltava kooltaan 210 × 297 millimetriä; rivivälin on oltava 4,24 millimetriä (tuuman kuudesosa), ja lomakkeiden asettelua on noudatettava tarkoin. Varsinaisen tuontiluvan eli kappaleen numero 1 kummallakin puolella on lisäksi oltava punaisella painettu aaltomainen taustakuvio, mikä tekee mekaanisin tai kemiallisin keinoin tehdyt väärennökset silmin havaittaviksi.

4. Jäsenvaltioiden on huolehdittava lomakkeiden painattamisesta. Ne voidaan myös painaa kirjapainoissa, jotka nimeää jäsenvaltio, jossa ne sijaitsevat. Jälkimmäisessä tapauksessa jokaisessa lomakkeessa on oltava viittaus jäsenvaltion suorittamaan nimeämiseen. Jokaisessa lomakkeessa on oltava kirjapainon nimi ja osoite tai merkki, jonka avulla kirjapaino voidaan tunnistaa.

5. Kansallisten viranomaisten on annettava tuontiluville tai niiden otteille myöntämisen yhteydessä myöntämisnumero. Tuontiluvan numero on ilmoitettava komissiolle sähköisesti 4 artiklan mukaisesti perustettua integroitua verkkoa käyttäen.

6. Tuontiluvat ja niiden otteet on laadittava asiakirjan myöntävän valtion virallisella kielellä tai jollakin sen virallisista kielistä.

7. Lupia myöntävien kansallisten viranomaisten ja tullitoimipaikkojen tai toimivaltaisten hallintoviranomaisten on tehtävä merkintänsä leimasimella. Asiakirjan myöntävän viranomaisen leima voidaan kuitenkin korvata rei'ittämällä tehdyllä kirjaimia tai numeroita sisältävällä kohopainatuksella tai tuontiluvassa olevalla painatuksella. Asiakirjan myöntävien kansallisten viranomaisten on käytettävä myönnetyn määrän merkitsemisessä väärentämisen estävää menetelmää siten, että numeroita tai merkintöjä on mahdotonta lisätä.

8. Kappaleiden numero 1 ja 2 kääntöpuolella on oltava kohta, johon joko tulliviranomaiset voivat merkitä määrät, kun tuontimuodollisuudet on suoritettu, tai johon toimivaltaiset hallintoviranomaiset voivat merkitä määrät otetta annettaessa. Jos kiintiöön luetuille määrille varattu tila tuontiluvassa tai sen otteessa ei ole riittävä, jäsenvaltioiden toimivaltaiset viranomaiset voivat liittää asiakirjaan yhden tai useamman lisälehden, joissa on tuontiluvan tai otteen kappaleiden numero 1 ja 2 kääntöpuolen mukaiset kohdat. Jäsenvaltioiden toimivaltaisten viranomaisten on lyötävä leimansa siten, että sen toinen puolisko on lupalomakkeessa tai sen otteessa ja toinen puolisko lisälehdellä. Jos asiakirjassa on useampi kuin yksi lisälehti, vastaava leima on lyötävä samalla tavoin kullekin lehdelle ja sitä edeltävälle lehdelle.

9. Kyseisten jäsenvaltioiden toimivaltaiset viranomaiset voivat tarvittaessa vaatia tuontilupiin tai niiden otteisiin tehdyistä merkinnöistä käännöksen kyseisen jäsenvaltion virallisella kielellä tai jollakin niiden virallisista kielistä.

10. Jäsenvaltion viranomaisten myöntämillä tuontiluvilla tai otteilla sekä niiden tekemillä merkinnöillä ja vahvistuksilla on jokaisessa muussa jäsenvaltiossa samat oikeudelliset vaikutukset kuin näiden jäsenvaltioiden viranomaisten myöntämillä tuontiluvilla tai otteilla sekä niiden tekemillä merkinnöillä ja vahvistuksilla. Tämän asetuksen mukaisesti myönnetyt tuontiluvat tai niiden otteet ovat voimassa koko Euroopan yhteisön tullialueella.

10 artikla

Tämä asetus tulee voimaan 1 päivänä tammikuuta 2007.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä joulukuuta 2006. Komission puolesta Peter MANDELSON Komission jäsen

(1) EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

(2) EUVL L 191, 12.7.2006, s. 1.

(3) EYVL L 302, 19.10.1992, s. 1. Asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 648/2005 (EUVL L 117, 4.5.2005, s. 13).

LIITE I LUETTELO JÄSENVALTIOIDEN KANSALLISISTA VIRANOMAISISTA BELGIQUE/BELGIË Service public fédéral économie, PME, classes moyennes et énergie Administration du potentiel économique Service licences — Licences Rue de Louvain 44 B-1000 Bruxelles Fax: (32-2) 548 65 56 e-mail: website: Federale Overheidsdienst Economie, kmo, Middenstand en Energie Bestuur Economisch Potentieel Dienst Vergunningen Leuvenseweg 44 B-1000 Brussel Fax: (32-2) 548 65 56 e-mail: website: ČESKÁ REPUBLIKA Ministerstvo průmyslu a obchodu Licenční správa Na Františku 32 CZ-110 15 Praha 1 Fax: (420) 224 21 21 33 e-mail: website: EESTI Majandus- ja Kommunikatsiooniministeerium Harju 11 EE-15072 Tallinn Fax: + 372 6313 660 e-mail: website: ΕΛΛΑΣ Υπουργείο Οικονομίας & Οικονομικών Διεύθυνση Καθεστώτων Εισαγωγών-Εξαγωγών, Εμπορικής Άμυνας Κορνάρου 1 GR-105 63 Αθήνα Fax: (30) 210-328 60 94 e-mail: website: ESPAÑA Ministerio de Industria, Turismo y Comercio Secretaría General de Comercio Exterior Subdirección General de Comercio Exterior de Productos Industriales Paseo de la Castellana 162 E-28046 Madrid Fax: (34) 913 49 38 31 e-mail: website: DANMARK Økonomi- og Erhvervsministeriet Erhvervs- og Byggestyrelsen Lange Linie Allé 17 DK-2100 København Ø Fax: + 45-35 46 60 00 e-mail: website: www.ebst.dk DEUTSCHLAND Bundesamt für Wirtschaft und Ausfuhrkontrolle (BAFA) Frankfurter Straße 29—35 D-65760 Eschborn 1 Fax: (49-61) 969 42 26 e-mail: website: ITALIA Ministero del Commercio internazionale Direzione generale per la Politica commerciale Viale America 341 I-00144 Roma Fax: (39-06) 59 93 26 36 e-mail: polcom3@mincomes.it website: www.mincomes.it FRANCE Ministère de l'économie, des finances et de l'industrie Direction générale des entreprises Sous-direction des biens de consommation Bureau Textile-Importations Le Bervil 12, rue Villiot F-75572 Paris Cedex 12 Fax: (33) 153 44 91 81 e-mail: website: IRELAND Department of Enterprise, Trade and Employment Import/Export Licensing, Block C Earlsfort Centre Hatch Street Dublin 2 Ireland Fax: (353-1) 631 25 62 e-mail: website: www.entemp.ie ÖSTERREICH Bundesministerium für Wirtschaft und Arbeit Außenwirtschaftsadministration Abteilung C2/2 Stubenring 1 A-1011 Wien Fax: (43-1) 711 00-83 86 e-mail: website: KYΠΡΟΣ Υπουργείο Εμπορίου, Βιομηχανίας και Τουρισμού Υπηρεσία Εμπορίου Μονάδα Έκδοσης Αδειών Εισαγωγής/Εξαγωγής Οδός Ανδρέα Αραούζου αρ. 6 CY-1421 Λευκωσία Φαξ: (357) 22-37 51 20 e-mail: website: LATVIJA Latvijas Republikas Ekonomikas ministrija Brīvības iela 55 LV-1519 Rīga Fax: + 371-728 08 82 e-mail: licencesana@em.gov.lv website: www.em.gov.lv LIETUVA Lietuvos Respublikos ūkio ministerija Prekybos departamentas Gedimino pr. 38/2 LT-01104 Vilnius Fax: (370-5) 26 23 974 e-mail: j.vaigauskiene@ukmin.lt, j.gutkauskiene@ukmin.lt website: www.ukmin.lt POLSKA Ministerstwo Gospodarki Plac Trzech Krzyży 3/5 PL-00-507 Warszawa Fax: + 48-22-693 40 21 e-mail: website: PORTUGAL Ministério das Finanças Direcção-Geral das Alfândegas e dos Impostos Especiais sobre o Consumo Rua Terreiro do Trigo, Edifício da Alfândega de Lisboa PT-1140-060 Lisboa Fax: (351) 21 881 42 61 e-mail: website: SLOVENIJA Ministrstvo za finance Carinska uprava Republike Slovenije Carinski urad Jesenice Center za TARIC in kvote Spodnji Plavž 6c SI-4270 Jesenice Fax: (386-4) 297 44 72 e-mail: taric.cuje@gov.si website: http://www.carina.gov.si LUXEMBOURG Ministère des affaires étrangères Office des licences BP 113 L-2011 Luxembourg Fax: (352) 46 61 38 e-mail: office.licences@mae.etat.lu website: www.eco.public.lu/attributions/office_licences/index.html MAGYARORSZÁG Magyar Kereskedelmi Engedélyezési Hivatal Margit krt. 85. H-1024 Budapest Fax: (36-1) 336 73 02 e-mail: website: MALTA Diviżjoni għall -Kummerċ Servizzi Kummerċjali Lascaris MT-Valletta CMR02 Fax: + 356-25-69 02 99 e-mail: website: SLOVENSKÁ REPUBLIKA Ministerstvo hospodárstva SR Odbor licencií Mierová 19 827 15 Bratislava 212 Slovenská republika Fax: + 421-2-43 42 39 19 e-mail: website: SUOMI Tullihallitus PL 512 FI-00101 Helsinki Fax: (358-20) 492 28 52 e-mail: website: SVERIGE Statens jordbruksverk SE-551 82 Jönköping Fax: (46-36) 19 05 46 e-mail: jordbruksverket@sjv.se website: http://www.sjv.se NEDERLAND Belastingdienst/Douane centrale dienst voor in- en uitvoer Postbus 30003, Engelse Kamp 2 NL-9700 RD Groningen Fax: (31-50) 523 23 41 e-mail: website: ROMANIA Ministerul Economiei şi Comerţului Direcţia Generală Politici Comerciale Str. Ion Câmpineanu nr. 16 Bucureşti, sector 1 Cod poştal: 010036 Fax: +40 21 315 04 54 e-mail: clc@dce.gov.ro website: www.dce.gov.ro UNITED KINGDOM Department of Trade and Industry Import Licensing Branch Queensway House — West Precinct Billingham TS23 2NF United Kingdom Fax: (44-1642) 36 42 69 e-mail: website: БЪЛГАРИЯ Дирекция ”Регистриране, лицензиране и контрол” Министерство на икономиката и енергетиката ул. ”Славянска” 8 1052 София Fax: +359 2 981 50 41; +359 2 980 4710; +359 2 988 3654 website: www.mee.government.bg

LIITE II Tuontilupaa koskevassa tuojan ilmoituksessa tai hakemuksessa on oltava: 1) Viejä (nimi, täydellinen osoite, puhelin-/faksinumero, sähköpostiosoite) 2) Tuoja (nimi, täydellinen osoite, puhelin-/faksinumero, sähköpostiosoite ja alv-tunnus) 3) Tavaroiden tarkka kuvaus ja Taric-koodi(t) 4) Tavaroiden alkuperämaa 5) Lähetysmaa 6) Haettu määrä tonneina 7) Tarkasteltavana olevan tuotteen CIF- tai DAF-arvo (Incoterms 2000 -ehdoissa määritellyllä tavalla) yhteisön rajalla Taric-nimikkeittäin 8) Sopimuksen päiväys ja numero 9) Paikka, päiväys ja hakijan allekirjoitus 10) Seuraava allekirjoitettu vakuutus: ”Allekirjoittanut vakuuttaa, että kaikki hakemuksessa esitetyt tiedot ovat totuudenmukaisia, oikeita ja komission asetuksen (EY) N:o 1818/2006 vaatimusten mukaisia.”